קוואנזה

הקוואנזה (באנגלית: Kwanzaa) הוא חג חילוני בן שבעה ימים שנחוג בקרב האפרו-אמריקאים בארצות הברית ובקנדה, ומטרתו לכבד את המורשת והתרבות האפריקאית. החג מצוין על ידי הדלקת נרות בקינרה והוא נחוג אחת לשנה בין 26 בדצמבר עד 1 בינואר.
החג הומצא על ידי ד"ר רון "מאולנה" קארנגה (באנגלית: Ron "Maulana" Karenga) ונחוג לראשונה מ-26 בדצמבר 1966 ועד לאחד בינואר 1967.
מרבית האפרו-אמריקאים חוגגים את חג המולד בנוסף לקוואנזה.

מקור השם קוואנזה

השם קוואנזה לקוח מהביטוי בסווהילית "matunda ya kwanza" שמשמעותו היא הביכורים. ד"ר קארנגה עשה בחירה מכוונת בשפה הסווהילית, שפה מזרח אפריקאית, בשם החג כדי להמחיש את הקשר של החג לפאן אפריקאיות במיוחד בשנות ה-60 של המאה ה-20, בהם החלה התעוררות תרבותית-לאומית בקרב האפרו-אמריקאים.

היסטוריה

קארנגה יצר את חג הקוואנזה ב-1966 כחג האפרו-אמריקאי הספציפי הראשון, על אף שהחג האפרו-אמריקאי ההיסטורי: "יום החופש" נחוג כבר מסוף המאה ה-19.
קארנגה אמר כי המטרה של החג היא "....לתת לשחורים אלטרנטיבה לחגים הקיימים ולתת לשחורים את האפשרות לחגוג את עצמם בשם עצמם ואת ההיסטוריה, במקום פשוט לחקות את המנהגים של החברה הדומיננטית".
שורשי החג נעוצים בתנועה השחורה-לאומית משנות השישים של המאה ה-20, והוא נקבע כאמצעי לעזור לאפרו-אמריקאים להתחבר מחדש לתרבות, להיסטוריה ולמסורת האפריקאית על ידי התאגדות סביב לימודי המסורת האפריקאית וערכים הומניסטים גלובליים. חג הקוואנזה קיבל תמיכה רצינית והדבר התבטא על ידי השקת בול לכבוד חג הקוואנזה בשנת 1997
בלוס אנג'לס, קליפורניה. בשנת 2004 הושק בול שני לכבוד חג הקוואנזה, הבול נוצר על ידי האומן דניאל מיטר. הבול מציג שבע דמויות בחלוקים צבעוניים כסמל לשבעת העקרונות של חג הקוואנזה.
במהלך השנים הראשונות לחג, ד"ר קארנגה הצהיר כי: מטרת החג היא להוות אלטרנטיבה לחג המולד, ש "ישו היה פסיכופת" ושהנצרות היא דת "לבנה" ששחורים צריכים להתרחק ממנה, ולמרות זאת, כשהקוואנזה צברה פופולריות, קארנגה שינה את אימרותיו כדי לא להרחיק נוצרים מהחג והצהיר כי " הקוואנזה לא נוצרה לתת לאנשים אלטרנטיבה לדת שלהם ולחגיהם הדתיים."
 כיום רבים מהחוגגים של קוואנזה חוגגים את חגיהם הדתיים בנוסף לחג למרות המטרה הראשונית של קארנגה.

פופולריות

בברכה הנשיאותית לכבוד חג הקוואנזה בשנת 2004 אמר הנשיא ג'ורג' בוש הבן: "במהלך קוואנזה מיליונים של אפרו אמריקאים ואנשים ממוצא אפריקאי מתאספים כדי לחגוג את מסורתם ושושלתם. חגיגות הקוואנזה נותנות אפשרות להתמקד בחשיבות המשפחה, הקהילה ההיסטוריה, ולהרהר על ה-Nguzo Saba או שבעת העקרונות של התרבות האפריקאית. הערכים האלה מדגישים: אחדות, הגדרה עצמית, עבודה משותפת ואחריות, כלכלה קואופרטיבית, מטרה, יצירתיות ואמונה."
סקר מ-2004 העלה ש-1.6% מהנשאלים תכננו לחגוג את הקוואנזה. ביחס כללי לאוכלוסייה האמריקאית הנתון אומר כי 4.7 מיליון אמריקאים התכוננו לחגוג את הקוואנזה ב-2004. בנאום מ-2006 קארנגה העריך כי 28 מיליון אנשים חוגגים את הקוואנזה, בנוסף הוא תמיד טען כי החג נחוג בכל רחבי העולם, לעומתו גורמים אחרים מעריכים כי מספר החוגגים עומד על 12 מיליון. בישראל החג אינו פופולרי כלל והוא כמעט ולא נחוג.

מנהגי החג

לקראת הטקסים משפחות החוגגות את הקוואנזה מקשטות את ביתן בחפצי אומנות, בבגדים אפריקאים צבעוניים ובפירות טריים המכבדים את האידיאליזם האפריקאי. במהלך הטקסים נוהגים החוגגים לשלב את הילדים ואת הדור הצעיר לצד כיבוד אבותיהם, ולחלוק בנסך על ידי גביע (Kikombe cha Umoja) המועבר בין החוגגים (בדומה לקידוש היהודי).
טקסי הקוואנזה כוללים תופים אפריקאים, משקאות אלכוהוליים, קריאה ב"התחייבות האפריקאית", הרהור במשמעות הצבעים הכלל-אפריקאיים, עריכת שיחות בנושא העיקרון של היום או בנושא ההיסטוריה האפריקאית, טקס הדלקת נרות בקינרה, מופע אומנותי ולבסוף עריכת סעודה.
נהוג לברך ב"חג קוואנזה שמח", ב"Habari Gani" (מה חדש בסווהילית) או ב"Joyous Kwanzaa".
בהתחלה נמנעו החוגגים מלערבב את עקרונות הקוואנזה עם חגים אחרים מתוך מחשבה כי עירבוב זה מהווה פגיעה בעיקרון ההגדרה העצמית ועל ידי כך תפגע שלמות החג, אך כיום המצב שונה ומשפחות רבות חוגגות את החג ביחד עם חגים אחרים כמו חג המולד. ובכך ניתנת לאפרו אמריקאים אפשרות להכניס סממנים אתניים ייחודיים לחגיהם הדתיים.
בכל שנה נערך טקס "רוח הקוואנזה" (The spirit of kwanzaa) במרכז ג'ון קנדי לאומנויות הבמה שכולל מופעי ריקוד מודרני ואפריקאי, שירה פואטית ומופעי שירה.

ביקורת כלפי החג

כיום ישנה ביקורת קשה כלפי הקוואנזה, המקוריות שלה, הרלוונטיות שלה להיסטוריה ולתרבות האפרו אמריקאית, והמניעים של יוצר החג קארנגה.
חלק מהביקורת מופנית כלפי העובדה כי זה לא חג אפריקאי מסורתי. אף דובר הבית הלבן, טוני סנאו, יצא בהצהרה כי "אין חלק בקוואנזה שאינו מזויף", כי השימוש בסווהילית הוא שימוש מוטעה: הרי העבדים ברובם באו ממערב אפריקה וסווהילית היא שפה מזרח אפריקאית, וכי עקרונות החג הם יותר מרקסיסטיים במקום אפריקאיים כמו ה Ujima.
גם אפרו אמריקאים הצטרפו לביקורות בטענה כי מטרת החג היא להרחיק אותם מחגיהם הדתיים.

הנר השחור

הנר השחור הוא סרט דוקומנטרי מאת מ. ק אסאנטה ג'ר. ובהשתתפות הקריינית מאיה אנג'לו. הסרט נוצר ב-2008 והוא עוסק בחג הקוואנזה. הסרט היה הראשון שהציג את החג בקולנוע והוא משתמש בחג כאמצעי לחגוג את החוויה האפרו אמריקאית.

הדמיון ליהדות

בין חג הקוואנזה ובין היהדות בכלל וחנוכה בפרט ישנו דמיון רב: ראשית, התקופה בה נחוג החג היא קרובה ביותר לתקופת החנוכה ומשך החג קרוב למשך חג החנוכה (שבעה ימים לעומת שמונה). שנית, טקס הנסך של החג מזכיר את טקס הקידוש היהודי, ושלישית, טקס הדלקת שבעת הנרות בקינרה (כל יום מודלק נר נוסף) מזכיר את טקס הדלקת הנרות בחנוכייה. בעיני החוגגים דמיון זה הוא מקרי בלבד ואינו זוכה ליחס מיוחד.